Komisia vykonala túto právomoc prijatím delegovaného nariadenia Komisie (EÚ) 2017/2278, ktorým sa mení príloha I, pokiaľ ide o zoznam územných jednotiek ISPÚ podľa jednotlivých členských štátov, a to zlúčením nemeckých územných jednotiek Schleswig-Holstein a Hamburg do jednej jednotnej územnej jednotky ISPÚ: Schleswig-Holstein/Hamburg.

Komisia toto delegované nariadenie prijala 4. septembra 2017 a nariadenie nadobudlo účinnosť siedmym dňom po jeho uverejnení v Úradnom vestníku Európskej únie 12. decembra 2017. Pokiaľ ide o informačnú sieť poľnohospodárskeho účtovníctva, nariadenie sa uplatňuje od účtovného roka 2018.





3.b. Delegovanie právomoci, pokiaľ ide o článok 5 nariadenia (ES) č. 1217/2009 o pravidlách určenia medznej hodnoty ekonomickej veľkosti.

Stanovením medzných hodnôt vymedzujúcich oblasť prieskumu by malo byť možné získať reprezentatívne výsledky pre danú oblasť prieskumu. Medzné hodnoty by mali maximalizovať pomer prínosov a nákladov a mali by sa stanoviť s cieľom zahrnúť do oblasti prieskumu podniky, ktoré predstavujú čo najväčší podiel poľnohospodárskej produkcie, výmery poľnohospodárskej pôdy a poľnohospodárskej pracovnej sily a ktoré sú orientované na trh.

Článkom 5 nariadenia Rady (ES) č. 1217/2009 je Komisia splnomocnená prijímať v súlade s článkom 19a delegované akty, ktorými sa stanovujú pravidlá určenia medznej hodnoty vyjadrenej v eurách, zodpovedajúcej jednej z dolných hraníc tried ekonomickej veľkosti vymedzených v typológii Únie pre poľnohospodárske podniky vymedzenej v článku 5b uvedeného nariadenia, pretože do oblasti prieskumu uvedenej v článku 1 ods. 2 patria tie poľnohospodárske podniky, ktoré majú ekonomickú veľkosť rovnakú alebo väčšiu, než je uvedená medzná hodnota.

Komisia vykonala túto právomoc prijatím delegovaného nariadenia Komisie (EÚ) č. 1198/2014, v ktorom sa uvádza, že:

Prostredníctvom medznej hodnoty uvedenej v článku 5 ods. 1 nariadenia (ES) č. 1217/2009 sa zabezpečuje, aby oblasť prieskumu predstavovala čo najväčší podiel poľnohospodárskej produkcie, výmery poľnohospodárskej pôdy a poľnohospodárskej pracovnej sily podnikov, ktoré sú orientované na trh.

Komisia toto delegované nariadenie prijala 1. augusta 2014 a nariadenie nadobudlo účinnosť siedmym dňom po jeho uverejnení v Úradnom vestníku Európskej únie 7. novembra 2014. Pokiaľ ide o informačnú sieť poľnohospodárskeho účtovníctva, nariadenie sa uplatňovalo od účtovného roka 2015.

3.c. Delegovanie právomoci, pokiaľ ide o článok 5a nariadenia (ES) č. 1217/2009 o pravidlách vypracúvania plánu výberu podnikov poskytujúcich údaje v každom členskom štáte.

Plán výberu by mal obsahovať minimálny počet prvkov, ktorými sa preukáže, ako bol vybraný reprezentatívny súbor, a tým bude môcť prieskum splniť ciele informačnej siete poľnohospodárskeho účtovníctva.

Článkom 5a nariadenia Rady (ES) č. 1217/2009 je Komisia splnomocnená prijímať v súlade s článkom 19a delegované akty, ktorými sa stanovujú pravidlá, na základe ktorých majú všetky členské štáty vypracovať plán výberu podnikov poskytujúcich údaje, ktorý zabezpečí reprezentatívnu účtovnú vzorku z danej oblasti prieskumu. Takýmito pravidlami sa zabezpečuje, aby plány výberu podnikov poskytujúcich údaje:

– boli vypracované na základe najnovších štatistických údajov,

– boli predkladané v súlade s typológiou Únie pre poľnohospodárske podniky a

– obsahovali najmä začlenenie podnikov poskytujúcich údaje do jednotlivých kategórií podnikov a podrobné pravidlá ich výberu.